בריאן קית'

**בריאן קית**' (באנגלית: **Brian Keith**; נולד ב-14 בנובמבר 1921 – 24 ביוני 1997) היה שחקן קולנוע, טלוויזיה ותיאטרון אמריקאי. במהלך הקריירה שלו שנמשכה שישה עשורים זכה להכרה על הופעותיו בסרטי קולנוע, בהם סרט המשפחה "אבא מתארס" בהפקת חברת וולט דיסני משנת 1961, הקומדיה "הרוסים באים, הרוסים באים" מ-1966, וסרט ההרפתקאות "הרוח והאריה" מ-1975, בו גילם את הנשיא תאודור רוזוולט.

שניים מתפקידיו הידועים ביותר בטלוויזיה הם הדוד ביל, הרווק שהפך לאב בעל כורחו, בקומדיית המצבים "משפחה שכזאת" בשנות ה-60 של המאה ה-20, ומילטון סי. הרדקאסל, השופט בדימוס הקשוח בסדרת הדרמה "הרדקאסל ומקורמיק"  משנות ה-80 של המאה ה-20. עוד כיכב בתוכנית "המופע של בריאן קית'", ששודרה ברשת NBC בין 1972 ל-1974, בה גילם דמות של רופא ילדים שמנהל מרפאה באואהו, וגם כיכב בסיטקום "Heartland" של רשת CBS.

## ביוגרפיה
קית' נולד בשם רוברט אלבה קית' בביון  שבניו ג'רזי, לשחקן רוברט קית'  ולשחקנית התיאטרון הלנה שיפמן, ילידת אברדין שבמדינת וושינגטון. הוא גדל כקתולי. הוריו התגרשו, ואביו עבר לחיות בהוליווד. את קריירת המשחק החל בגיל שנתיים, ב-1924 השתתף בסרט האילם "Pied Piper Malone". אמו המשיכה להופיע על במת התיאטרון וברדיו, וסבתו אפקר עזרה בגידולו בלונג איילנד, קרוב למקום הולדתו. היא לימדה אותו לקרוא ספרים ברמה מעל לגילו. לפני שלמד לקרוא נהג לשהות מאחורי הקלעים בתיאטרון בו הופיעו הוריו. אמו ציינה שהיא הייתה מושיבה אותו בחדר ההלבשה שלה, והוא היה נשאר רגוע ושלו. בשנים 1927 עד 1929 הייתה אמו החורגת פג אנטוויסל , שהייתה שחקנית ברודוויי ידועה. ב-1932 היא התאבדה בקפיצה מהאות "H" בשלט הוליווד המפורסם.

ב-1939, אחרי שסיים את לימודיו בבית הספר התיכון איסט רוקאוויי , הצטרף קית' לחיל הנחתים של ארצות הברית (1942–1945). הוא שירת כמקלען אוויר במלחמת העולם השנייה והוענקה לו מדליה "Air Medal" .

## קריירה
ממוזער|200px|קית' והכלב ספייק בסדרת הטלוויזיה "איש המערב" ב-1960
לאחר המלחמה החל קית' לשחק בתיאטרון והקריירה שלו הסתעפה למשחק בסרטי קולנוע ואחרי כן בתוכניות טלוויזיה. ב-1952 הופיע לראשונה בטלוויזיה בשלושה פרקים בסדרה "Tales of Tomorrow", שהובילו אותו לתפקידים נוספים כמו ב-"Police Story", אנתולוגיה משנות החמישים, "Eye Witness", הסדרה "The United States Steel Hour", "רוברט מונטגומרי מגיש", "The Motorola Television Hour", סדרת הדרמה " Campbell Playhouse", הסדרה "he Pepsi-Cola Playhouse", הדרמה "The Elgin Hour", "הרפתקאותיו של אלרי קווין", והתוכנית "ג'יין ויימן מגישה". ב-1955 החל לככב בתוכנית טלוויזיה משלו "Crusader" בתפקיד העיתוני מאט אנדרס שמנסה לשחרר שבויים ממדינות קומוניסטיות.

במהלך שנות החמישים והשישים של המאה העשרים הופיע קית' בתפקידי אורח בסדרות כמו "The Ford Television Theatre", סדרת הדרמה "Wire Service", בסדרה "אלפרד היצ'קוק מגיש", ב-"Climax!", בסדרה "Zane Grey Theatre", ב-"Rawhide", ב-"Laramie", ב-"The Untouchables", הסדרה "האמריקאים", ב-"Outlaws", ב"איש וירג'יניה", ב-"The Fugitive", בשני פרקים בסדרה "Wagon Train", ובחמישה פרקים ב-"77 Sunset Strip".

ב-1960 זכה קית' לשבחים על הופעתו בתפקיד ראשי בסדרה קצרת הימים של סם פקינפה "איש המערב". ב-1961 הופיע בתפקיד אב לתאומות בסרט "אבא מתארס" לצדן של היילי מילס ומורין או'הרה. ב-1966 כיכב קית' יחד עם סטיב מקווין במערבון "נבדה סמית'". ב-1968 שיחק בתפקיד האלמן ג'ייק איברסון בקומדיה "מישהו במיטתה של אמא" ("With Six You Get Eggroll") בכיכובה של דוריס דיי ובסרט האסונות "מזרחית ליאווה".

#### משפחה שכזאת
[ממוזער|200px|קית' (במרכז מימין) עם [סבסטיאן קבוט (שחקן)|סבסטיאן קבוט (למעלה) ושאר כוכבי הסדרה "משפחה שכזאת"]]
ב-1966 קיבל קית' את תפקיד הדוד ביל דייוויס בסדרה הקומית הפופולרית של רשת CBS "משפחה שכזאת". על הופעתו בתפקיד זה היה מועמד שלוש פעמים לפרס אמי לשחקן הטוב ביותר בסדרה קומית. בעקבות הסדרה היה שמו מוכר בכל בית. התוכנית הייתה ברוח הקומדיות המצליחות שהיו נפוצות בשנות השישים והשבעים של המאה העשרים, ועסקו בנושא אלמנות ובבעיות שמעסיקות הורה יחיד. בין הסדרות הפופולריות היו "המופע של אנדי גריפית'", "My Three Sons", "הבוורלי הילבילים", "Petticoat Junction", "כאן לוסי", "ג'וליה", "The Courtship of Eddie's Father", "חבורת בריידי", "משפחת פרטרידג'" ו-"Sanford and Son". במהלך העונה הראשונה ב-1966 הפכה הסדרה מיידית ללהיט, ודורגה במקום ה-15 במדד נילסן. גם ב-1971 בסיום העונה החמישית זכתה הסדרה לרייטינג גבוה, אבל בוטלה אחרי 138 פרקים.

#### תפקידים נוספים
קית' המשיך לככב בתפקיד רופא הילדים ד"ר שון ג'יימיסון בסיטקום של NBC "המופע של בריאן קית'" שצולם בהוואי באחוזה למרגלות דאימונד הד המוכר גם בשם "The Little People". ב-1974 בוטלה הסדרה אחרי שתי עונות. ב-1975 שיחק קית' בסרט "חטיפה במדבר" וגילם את הנשיא תאודור רוזוולט. ב-1983 חזר להופיע בסדרת טלוויזיה וגילם שופט בדימוס נרגן בשם מילטון סי. הרדקאסל בסדרה "הרדקאסל ומקורמיק" יחד עם דניאל היו קלי  שכיכב לצדו בתפקיד מארק מקורמיק. הסדרה של רשת ABC הייתה דרמת פשע עם אלמנטים קומיים. הכימיה בין קית' וקלי הפכה את הסדרה ללהיט והיא שודרה במשך שלוש שנים עד לביטולה ב-1986.

עוד כיכב קית' בתפקיד סטיבן "השועל" האלידיי במיני-סדרה בת שישה חלקים בשם "The Zoo Gang", העוסקת בקבוצה של לוחמים לשעבר במחתרת הצרפתית במלחמת העולם השנייה. איתו כיכבו בסדרה ג'ון מילס, לילי פאלמר , ובארי מורס .

בעונה הראשונה של הסיטקום "Evening Shade" הופיע קית' בתפקיד אורח בפרק "Chip Off The Old Brick" בתפקיד אביו הקולני של הרמן סטילס (בגילומו של מייקל ג'טר).

קית' דיבר רוסית שוטפת ולכן לוהק פעמיים לתפקיד של רוסי. האחד ראש הממשלה הסובייטי במיני-סדרה "מלחמת העולם השלישית" עם רוק הדסון, והשני בתפקיד מדען סובייטי בסרט "מטאור" בכיכובה של נטלי ווד. בסרט "הרוסים באים! הרוסים באים!", גילם קית' את מפקד המשטרה באי שבקרבתו עולה על שרטון צוללת סובייטית, כך שהרוסית בסרט תורגמה עבורו על ידי הדמות ששיחק אלן ארקין.

ב-1997 בסרטו האחרון "Rough Riders" גילם קית' את דמותו של הנשיא ויליאם מקינלי. הבמאי ג'ון מיליוס הקדיש לו את הסרט במילים "בריאן קית', שחקן, נחת, בדחן".

## חיים אישיים
קית' היה נשוי שלוש פעמים. אשתו הראשונה הייתה פרנסס הלם. ב-1954 התחתן עם השחקנית ג'ודי לנדון (שהופיעה בתפקיד אורח בסדרה "משפחה שכזאת"), וב-1970 התחתן עם השחקנית בת הוואי ויקטוריה יאנג, שאחר כך שיחקה לצדו בסדרה "המופע של בריאן קית'" בתפקיד האחות פוני.

עם ג'ודי לנדון נולדו לקית' שני ילדים (מייקל ומימי), והם אימצו שלושה ילדים נוספים (ברברה, בטי ורורי). לקית' ולוויקטוריה יאנג נולדו שני ילדים (דייוויד ודייזי). דייזי הייתה לשחקנית והופיעה עם אביה ב-1989 בסדרה "Heartland".

בשנותיו האחרונות סבל קית' ממחלת ריאות חסימתית כרונית ומסרטן הריאה, על אף שהפסיק לעשן 10 שנים לפני כן. ב-1955 השתתף בפרסומות לסיגריות קאמל . ב-24 ביוני 1997 הוא התגלה מת בביתו במאליבו שבקליפורניה, נראה שהתאבד בירייה. זה היה חודשיים אחרי שבתו דייזי התאבדה. עוד דווח שבימיו האחרונים היו לו קשיים כלכליים והוא סבל מדיכאון. בטקס לוויה פרטי הצטרפו לבני משפחתו שחקני "משפחה שכזאת" ג'וני ויטאקר וקאתי גארוור ושותפו לסדרה "הרדקאסל ומקורמיק", השחקן דניאל היו קלי. אפרו נטמן לצדה של בתו דייזי בבית הקברות "ווסטווד וילג' ממוריאל פארק" שבלוס אנג'לס.

ב-26 ביוני 2008 הוענק לבריאן קית' כוכב בשדרת הכוכבים של הוליווד.

## פילמוגרפיה
### קולנוע

### טלוויזיה
* "Suspense" (1949, בפרק ""Set-Up for Death", ג'ון מארלי ובריאן קית')
* "Police Story" (רשת CBS, תפקיד אורח)
* "סם בנדיק" (NBC, תפקיד אורח)
*  (רשת ABC, תפקיד אורח)
* "Crusader" (רשת CBS, בשנים 1955–1956, 52 פרקים בתפקיד ראשי)
* "The Westerner" (רשת NBC, ב-1960)
* "Outlaws" (רשת NBC, בשנים 1961–1962; 2 פרקים בתפקיד אורח)
* "The Untouchables" (ב-1961, בפרק "The Jamaica Ginger Story")
* "אלפרד היצ'קוק מגיש (1962, רשת CBS, בפרק "Night of the Owl")
* "איש וירג'יניה" (1963, בפרק "Duel at Shiloh")
*"Wagon Train" (ב-1963, 2 פרקים בתפקיד אורח)
* "הנמלט" (ב-1963, פיילוט הסדרה)
* "Kraft Suspense Theatre" בפרק "A Cause of Anger" (רשת NBC, ב-1964)
* "The Tenderfoot" (מיני-סדרה בשלושה חלקים, 1964, חלק מסדרת "עולמו המופלא של דיסני")
* "משפחה שכזאת" (CBS, בשנים 1966–1971)
* "The Bull of the West" (סרט טלוויזיה, 1971)
* "המופע של בריאן קית'" (רשת NBC, בשנים 1972–1974)
* "The Zoo Gang" (רשת ITV, ב-1974)
* "ארצ'ר" (NBC, 6 פרקים, 1975)
* "The Loneliest Runner" (רשת NBC, ב-1976)
* "In the Matter of Karen Ann Quinlan" (סרט טלוויזיה, 1977)
* "כיצד נכבש המערב" שם מקורי "The Macahans" (ברשת ABC, ב-1977) בתפקיד גנרל סטונציפר
* "Centennial" (רשת NBC, בשנים 1978–1979) בתפקיד שריף אקסל דומייר
* "The Seekers" (ב-1979) בתפקיד אלייז'ה ות'רברי
* "The Chisholms" (רשת CBS, ב-1979) בתפקיד אנדרו בלייק
* "Cry for the Strangers" (סרט טלוויזיה, 1982)
* "הארדקאסל ומקורמיק" (רשת ABC, בשנים 1983–1986)
* "The Murder of Sherlock Holmes" (פיילוט לסדרה "רצח במשיכת קולמוס", CBS, ב-1984)
* "The B.R.A.T. Patrol" (סרט טלוויזיה עבור ABC, ב-1986)
* "Pursuit of Happiness" (רשת ABC, ב-1987)
* "פרי מייסון" בפרק "The Case of the Lethal Lesson" (רשת CBS, ב-1989) בתפקיד פרנק ולמן האב
* "Heartland" (רשת CBS, ב-1989)
* "וולטר ואמילי" (רשת NBC, בשנים 1991–1992)
* "Evening Shade" בפרק "Chip Off the Old Brick" (רשת CBS, בשנים 1991–1994)
* "Major Dad" בפרק "The People's Choice" (רשת NBC, ב-1992) בתפקיד ג'ייק מקגיליס
* "מסע בין כוכבים: חלל עמוק 9" בפרק "Progress" (ב-1993)
* "ספיידרמן: סדרת האנימציה" בתפקיד הדוד בן
* "The Commish" בפרק "The Iceman Cometh" (רשת ABC, ב-1994)
* "מגע של מלאכים" (CBS, ב-1996)
* "סיביל" בפרק  (CBS, ב-1996)
* "פסיפיק בלו" בפרק "First Shoot" (עונה ראשונה, פרק 2, 1996)
* "ווקר" בפרק "Ghost Rider" (עונה חמישית, פרק 3, 1996)
* מלחמת האזרחים השנייה (1997) - סרט טלוויזיה של HBO
* "Tales Of Tomorrow: Appointment On Mars" סדרת טלוויזיה (1952)

## תפקידים בתיאטרון
* (1946) Heyday
* מיסטר רוברטס (1948) Mister Roberts
* אפלה בצהריים (1951) Darkness at Noon
* (1978) Da

## קישורים חיצוניים
* 

* 
* בריאן קית' באתר Memory Alpha 
* 

## הערות שוליים

קטגוריה:אמריקאים ילידי ניו ג'רזי
קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:שחקני תיאטרון אמריקאים
קטגוריה:במאי טלוויזיה אמריקאים
קטגוריה:מעוטרי מדליית האוויר
קטגוריה:אמריקאים שנולדו ב-1921
קטגוריה:אמריקאים שנפטרו ב-1997